Te cha̱a apóstol,
ni̱ ka̱ndutútú‑de nuu̱ Jesús.
Te ni̱ ka̱nakani‑de tu̱ꞌun ta̱ká tiñu ni̱ ka̱sáꞌa‑de,
jíín túꞌun ni̱ ka̱stáꞌa̱n‑de.
Te máá‑yá,
ni̱ kaꞌa̱n‑ya̱ jíín‑de:
Ñaꞌa̱n sɨ́ɨn ɨɨn lugar ñuꞌun téꞌé,
te ndeta̱tú‑ro̱ ɨ́ɨn tíꞌlí,
áchí‑ya̱.
Chi̱ kuaꞌa̱n va̱i kuaꞌa̱ ñáyɨvɨ kákuu‑i.
Te ni tú ní kánuña‑ya̱ já kée‑yá staa̱.
Te kájaꞌa̱n‑ya̱ iní ɨɨn barco onde̱ nuu̱ íó sɨ́ɨn ñuꞌun téꞌé.
Te ni̱ kajini̱ ña̱yɨvɨ já kájaꞌa̱n‑ya̱.
Te ni̱ ka̱nakuni̱‑i‑ya̱.
Te onde̱ ta̱ká ñuu̱ ni̱ ka̱jinu‑i ni̱ ka̱kutútú‑i yúan.
Te ni̱ ja̱koyo‑i xnaꞌa̱n‑ga̱ vásá máá‑yá.
Te ni̱ ka̱kutútú‑i nuu̱‑yá.
Te ni̱ kenda Jesús.
Te ni̱ jini̱‑ya̱ ñáyɨvɨ kuáꞌa̱ xáa̱n‑ún.
Te ni̱ kundáꞌú ini̱‑ya̱‑í,
chi̱ nátu̱ꞌun rɨɨ̱ tú jitoꞌo̱ súan káꞌi̱in‑i.
Te ni̱ stáꞌa̱n‑ya̱ kuáꞌa̱ túꞌun nuu̱‑í.
Te sáá chi̱ a kua̱ꞌini,
te cha̱a káskuáꞌa jíín‑yá,
ni̱ jaa̱‑de nuu̱‑yá.
Te ni̱ kakaꞌa̱n‑de:
Yáꞌa chi̱ máá ñúꞌun téꞌé kúu,
te a kua̱ꞌini.
Núsáá te tájí‑ní‑i ná kíngoyo‑i ta̱ká rancho jíín táká ñuu̱ yani yáꞌa,
te ná kuáan máá‑i staa̱ kée‑í,
chi̱ tú na̱ún kée‑í,
áchí‑de.
Te máá‑yá,
ni̱ kaꞌa̱n‑ya̱:
Kua̱ꞌa máá‑ró já kée‑í,
áchí‑ya̱ jíín‑de.
Te ni̱ kakaꞌa̱n‑de jíín‑yá:
Ki̱ngoyo‑ná te kuaan‑ná uu̱ ciento peso staa̱ te kua̱ꞌa‑ná kee‑í náún,
áchí‑de.
Te ni̱ kaꞌa̱n‑ya̱ jíín‑de:
Na̱saa staa̱ kándi̱so‑ró.
Kuánde̱ꞌé,
áchí‑ya̱.
Te nuu̱ ní kajini̱‑de,
te ni̱ kakaꞌa̱n‑de:
Uꞌu̱n sta̱tilá te uu̱ ti̱yáká íó,
áchí‑de.
Yúan‑na te ni̱ táꞌú‑yá tiñu nuu̱ ñáyɨvɨ‑ún ja̱ ná júngo̱o sɨ́ɨn ɨɨn nuu ɨ́ɨn nuu‑í sɨkɨ̱ ichá kuíi.
Te ni̱ kaju̱ngo̱o yuku̱n‑i,
ɨɨn ciento,
ɨɨn ciento‑i,
jíín úu̱ xiko uxi̱,
uu̱ xiko uxi̱‑i.
Te ni̱ kiꞌin‑ya̱ ndɨ́ꞌúꞌu̱n sta̱tilá‑ún jíín úu̱ ti̱yáká‑ún.
Te ni̱ ndakoto‑ya̱ íchi ándɨ́vɨ́.
Te ni̱ jika̱n taꞌu̱‑yá jaꞌa̱ státilá.
Te ni̱ sákuáchí‑yá sta̱tilá‑ún.
Te ni̱ ja̱ꞌa‑ya̱ núu̱ cháa káskuáꞌa jíín‑yá ni̱ ka̱jani‑de nuu̱‑í.
Te ni̱ saka‑yá ndɨ́ꞌúu̱ ti̱yáká‑ún nuu̱ táká‑i.
Te ndivii ñáyɨvɨ‑ún,
ni̱ ka̱yee‑í.
Te ni̱ kandaꞌa̱ chi̱i‑i.
Te ni̱ ka̱nastútú‑de ja̱ ní kendo̱o kuáchí,
onde̱ uxi̱ uu̱ ji̱ka chítú ndɨ́ɨ kúu,
onde̱ jíín tíyáká.
Te cha̱a ni̱ ka̱yee‑ún jínu onde̱ uꞌu̱n mil‑de.